1. **Je ÚSVRK v kontakte s okresným úradom, obcou a inými členmi krízového štábu, aby monitoroval pomoc obyvateľom zasiahnutým požiarom?**

ÚSVRK je s okresným úradom a obcou v pravidelnom kontakte na zasadnutiach krízového štábu, ako aj na koordinačných stretnutiach v obci pod vedením starostu obce. Po požiari v Telgárte ÚSVRK poskytoval technickú asistenciu a manažérsku pomoc starostovi pri všetkých potrebných činnostiach.

1. **Je z pohľadu ÚSVRK tempo pomoci dotknutým obyvateľom dostatočné?**

ÚSVRK si plne uvedomuje neľahkú situáciu občanov, ktorí nešťastnou udalosťou prišli o svoje domovy a strechy nad hlavou. Následne po tomto nešťastí bol splnomocnenec vlády SR pre rómske komunity, Ján Hero osobne v Telgárte. Stretol sa nie len so starostom, ale aj s postihnutými obyvateľmi. Poveril svoj Úrad k maximálnej súčinnosti a pravidelne sa informuje o riešeniach a aktuálnej situácii. Procesy bežia tak, aby dotknutým ľuďom bola poskytnutá čo najrýchlejšia pomoc, ale aj adekvátna a smerujúca aj pre budúce vyriešenie ich životných podmienok. Starosta Telgártu bol informovaný o možnosti poskytnutia materiálnych a finančných prostriedkov od štátu ale aj v rámci Dotačnej schémy z ÚSVRK. Usilujeme sa procesy jednotlivých úkonov zainteresovaných inštitúcii urýchľovať, aby potrebná pomoc prišla skôr ako chladnejšie počasie.

1. **Má ÚSVRK informáciu, kedy by mohli byť požiarom zasiahnutí obyvatelia stanového mestečka presťahovaní do vyhovujúcejších priestorov? (kde im napr. nezateká voda)**

ÚSVRK je informovaný o procesoch pre vyriešenie situácie v Telgárte. Pravidelne sa zúčastňuje rokovacích stretnutí na úrovni MIRI, BBSK, samosprávy a iných zainteresovaných ministerstiev, ako aj osobnom sledovaní situácie v Telgárte.

Dohodol sa postup prenájmu 20 mobilných bytových jednotiek cez Okresný Úrad v Brezne a krízový štáb. Starosta bol upovedomený k podaniu žiadosti na hasičský zbor pre úpravu terénu.

Poslanci schválili odkúpenie pozemkov po požiari. Pracuje sa na odkúpení ďalších pozemkov zo strany obce a na pracovných úkonoch na vyhľadenie pozemkov k umiestneniu týchto dočasných bytových jednotiek, ako aj pozemkov pre trvalé riešenie dôstojného bývania do budúcnosti.

Všetky zainteresované orgány, inštitúcie ako aj samospráva veria, že dané riešenia budú uskutočnené v dohľadnom čase, ale hlavne pre lepšie životné podmienky MRK podľa komplexnej schémy a na základe inklúzie a nie desegrácie.

Na základe informácií z obce je riešenie presťahovania dotknutých obyvateľov v procese.

**25. júla 2023 Úrad splnomocnenca**[**uviedol**](https://www.aktuality.sk/clanok/AKxRRzN/urad-splnomocnenca-vlady-sr-pre-romske-komunity-pomoze-obci-telgart/)**, že vyčlení z dotačnej schémy na havarijné situácie finančnú pomoc pre požiarom zasiahnutú obec Telgárt.**

1. **Poslal už ÚSVRK sľúbenú finančnú pomoc obci Telgárt?**

Obec Telgárt podal na ÚSVRK SR žiadosť o poskytnutie dotácie. Aktuálne prebieha proces vyhodnocovania všetkých žiadostí o poskytnutie dotácii.

1. **Aké iné aktivity okrem finančnej pomoci robí v tomto prípade ÚSVRK, aby pomohol obyvateľom zasiahnutým požiarom?**

Ako sme už spomenuli v prvej odpovedi, ÚSVRK poskytoval technickú asistenciu a manažérsku pomoc starostovi pri všetkých potrebných činnostiach a komunikáciu s príslušnými rezortami a rezortnými inštitúciami.